CELEX: 32019D1733
Language: hr
Date: 2019-10-15 00:00:00
Title: Provedbena Odluka Komisije (EU) 2019/1733 оd 15. listopada 2019. o procjeni provedenoj na temelju Uredbe (EU) 2018/1139 Europskog parlamenta i Vijeća u pogledu privremenog izuzeća od određenih odredaba Uredbe Komisije (EU) br. 1178/2011 koje je odobrila Ujedinjena Kraljevina (priopćeno pod brojem dokumenta C(2019) 7401) (Vjerodostojan je samo tekst na engleskom jeziku) (Tekst značajan za EGP)

17.10.2019   
               
               
                  HR
               
               
                  Službeni list Europske unije
               
               
                  L 264/39
               
            
         PROVEDBENA ODLUKA KOMISIJE (EU) 2019/1733
         оd 15. listopada 2019.
         o procjeni provedenoj na temelju Uredbe (EU) 2018/1139 Europskog parlamenta i Vijeća u pogledu privremenog izuzeća od određenih odredaba Uredbe Komisije (EU) br. 1178/2011 koje je odobrila Ujedinjena Kraljevina
         (priopćeno pod brojem dokumenta C(2019) 7401)
         (Vjerodostojan je samo tekst na engleskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) br. 216/2008 Europskog parlamenta i Vijeća i Uredbe Vijeća (EEZ) br. 3922/91 (1), a posebno njezin članak 71, stavak 2.,
         budući da:
         
                     (1)
                  
                  
                     Ujedinjena Kraljevina je 19. listopada 2018. obavijestila Komisiju, Agenciju Europske unije za sigurnost zračnog prometa („Agencija”) i ostale države članice da je odobrila izuzeće svim podnositeljima zahtjeva za dozvolu pilota iz stavka MED.B.001 točke (d) podtočke 1. podpodtočke i. Priloga IV. (Dio-MED) Uredbi Komisije (EU) br. 1178/2011. (2)
                     
                  
               
                     (2)
                  
                  
                     Izuzećem koje je odobrila Ujedinjena Kraljevina proširuje se primjena stavka MED.B.001 točke (d) podtočke 1. podpodtočke i. Uredbi Komisije (EU) br. 1178/2011 na sve podnositelje zahtjeva za prvo stjecanje dozvole profesionalnog pilota („CPL”), dozvole pilota višečlane posade („MPL”) i dozvole prometnog pilota („ATPL”).
                  
               
                     (3)
                  
                  
                     U skladu sa stavkom MED.B.001 točkom (d) podtočkom 1. podpodtočkom i., operativno ograničenje na letenje samo u višečlanoj posadi („OML”) „samo kao kopilot ili s kvalificiranim kopilotom” može se izdati isključivo imateljima dozvola CPL, MPL i ATPL koji ne ispunjavaju u potpunosti zahtjeve za certifikat o zdravstvenoj sposobnosti kategorije 1.
                  
               
                     (4)
                  
                  
                     Ujedinjena Kraljevina objašnjava da je izuzeće bilo potrebno zbog tri razloga. Prvo, stajalište je Ujedinjene Kraljevine da je važeći tekst stavka MED.B.001 točke (d) podtočke 1. podpodtočke i. Uredbe (EU) br. 1178/2011 u suprotnosti s njezinim nacionalnim Zakonom o ravnopravnosti iz 2010., kojim se propisuju razumne prilagodbe kako bi se izbjeglo stavljanje osoba s invaliditetom u nepovoljan položaj u odnosu na osobe bez invaliditeta. Drugo, Ujedinjena Kraljevina poziva se na hitne operativne potrebe zbog nedostatka kvalificiranih letačkih posada u Ujedinjenoj Kraljevini i objašnjava da bi joj izuzeće pomoglo u rješavanju tog sustavnog problema. Treće, Ujedinjena Kraljevina smatra da postoji neopravdana nedosljednost između navedenog stavka MED.B.001 točke (d) podtočke 1. podpodtočke i. i stavka MED.A.030 Uredbe (EU) br. 1178/2011; naime, potonja odredba upućuje i na podnositelje zahtjeva i na nositelje komercijalnih dozvola. Konačno, Ujedinjena Kraljevina dostavila je opis različitih mjera ublažavanja predviđenih uz to izuzeće.
                  
               
                     (5)
                  
                  
                     Nakon procjene, Agencija Europske unije za sigurnost zračnog prometa je 15. srpnja 2019. izdala negativnu preporuku o izuzeću.
                  
               
                     (6)
                  
                  
                     Komisija se slaže s preporukom Agencije.
                  
               
                     (7)
                  
                  
                     U skladu s člankom 71. stavkom 1. Uredbe (EU) 2018/1139 državi članici dopušteno je odobriti izuzeće samo ako se dodjeljuje bilo kojoj fizičkoj ili pravnoj osobi koja podliježe ovoj Uredbi „u slučaju hitnih nepredviđenih okolnosti koje utječu na te osobe ili hitnih operativnih potreba tih osoba” i pod uvjetom da su ispunjeni svi uvjeti iz točaka od (a) do (d) tog članka.
                  
               
                     (8)
                  
                  
                     Komisija smatra da izuzeće nije opravdano hitnim nepredviđenim okolnostima koje se odnose na podnositelje zahtjeva za dozvolu CPL, MPL ili ATPL niti da je riječ o njihovim hitnim operativnim potrebama.
                  
               
                     (9)
                  
                  
                     Kad je riječ o „hitnim nepredviđenim okolnostima” ili „hitnim operativnim potrebama”, Komisija napominje da podnositelj zahtjeva za dozvolu CPL, MPL ili ATPL kojem je utvrđeno određeno medicinsko stanje ne sudjeluje u operacijama zrakoplova na temelju dozvole CPL, MPL ili ATPL. Štoviše, takav je podnositelj zahtjeva samo iskazao želju za bavljenje zrakoplovnom profesijom pa stoga nije moguće dokazati da je riječ o „hitnim nepredviđenim okolnostima koje utječu na te osobe” ni „hitnim operativnim potrebama tih osoba”. Opravdanja koja se odnose na navodnu neravnopravnost u postupanju prema podnositeljima zahtjeva ne mijenjaju taj zaključak jer u njihovu zdravstvenom stanju nema ničeg „hitnog” ni „nepredviđenog”.
                  
               
                     (10)
                  
                  
                     Nadalje, Komisija napominje da je odobreno izuzeće opće prirode i da se primjenjuje na „sve podnositelje zahtjeva za prvo stjecanje certifikata o zdravstvenoj sposobnosti kategorije 1 koji zahtijeva OML”. Stoga je cilj izuzeća općenito promijeniti pravo Unije i otvoriti mogućnost podnošenja zahtjeva za OML za novu kategoriju podnositelja zahtjeva bez uzimanja u obzir posebnih operativnih potreba tih osoba. Točnije, izuzeće se odnosi na gospodarski problem mogućeg budućeg nedostatka pilota u zračnim prijevoznicima, a ne na hitnu operativnu potrebu tih osoba.
                  
               
                     (11)
                  
                  
                     Iako Komisija uvažava to da manjak pilota može biti sustavan problem za neke države članice, takvo je opravdanje izvan područja primjene opravdanja koja su dopuštena na temelju članka 71. stavka 1. Uredbe (EU) 2018/1139.
                  
               
                     (12)
                  
                  
                     Nadalje, Komisija smatra da izuzeće ne ispunjava uvjet iz članka 71. stavka 1. točke (b) Uredbe (EU) 2018/1139 jer ne ispunjava zahtjeve za sigurnost i jer nije u skladu s primjenjivim bitnim zahtjevima Uredbe (EU) 2018/1139 i relevantnim provedbenim aktom, odnosno Uredbom (EU) br. 1178/2011.
                  
               
                     (13)
                  
                  
                     Stavak MED.B.001 točka (d) podtočka 1. podpodtočka i. Uredbe (EU) br. 1178/2011 temelji se na tome da bi samo iskusni piloti (tj. imatelji dozvola CPL, MPL i ATPL) trebali biti izuzeti od određenih medicinskih zahtjeva jer iskustvo pilota pomaže u boljem reagiranju na čimbenike stresa koji su uzrokovani njihovim zdravstvenim stanjem. Takvi iskusni piloti usto dobro poznaju planiranje leta pa stoga mogu poduzeti odgovarajuće sigurnosne mjere čim uoče prve simptome zdravstvenog stanja. Takvi iskusni piloti smiju letjeti samo kao kopiloti ili s kvalificiranim kopilotom.
                  
               
                     (14)
                  
                  
                     Na temelju postojećih medicinskih spoznaja ne može se osigurati dovoljna razina sigurnosti ako se tijekom leta kod neiskusnog pilota pokažu simptomi povezani s njegovim zdravstvenim stanjem u kombinaciji sa stresnim ili neočekivanim problemom tijekom leta. Iako napredak u medicini može omogućiti ublažavanje ograničenja za neka od tih medicinskih stanja, takve bi se odluke trebale donositi isključivo uzimajući u obzir sigurnosne aspekte za svaku kategoriju medicinskog stanja i savjetovanje s medicinskom strukom, a ne na temelju jednoznačnog i općenitog izuzeća u kojem nema takvih razmatranja. Mjerama ublažavanja koje je Ujedinjena Kraljevina predložila ne mijenja se taj zaključak. Točnije, Ujedinjena Kraljevina nije predložila nikakve sigurnosne mjere ublažavanja u pogledu tog izuzeća uz redovitu procjenu rizika koja se provodi u svim zrakoplovno-medicinskim pregledima.
                  
               
                     (15)
                  
                  
                     Iz tih razloga provedba izuzeća negativno utječe na razinu sigurnosti te ono ne ispunjava opće sigurnosne ciljeve Uredbe (EU) 2018/1139.
                  
               
                     (16)
                  
                  
                     Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji (UEU). U skladu s člankom 50. stavkom 3. UEU-a, Ugovori se na državu koja se povlači prestaju primjenjivati od dana stupanja na snagu sporazuma o povlačenju ili, ako do toga ne dođe, dvije godine od obavijesti, osim ako Europsko vijeće, u dogovoru s dotičnom državom članicom, jednoglasno odluči produljiti to razdoblje. To je razdoblje produljeno dvaput, a zadnji put do 31. listopada 2019. Odlukom Vijeća (EU) 2019/584 (3).
                  
               
                     (17)
                  
                  
                     Vijeće je 11. siječnja 2019. Odlukom (EU) 2019/274 (4) odobrilo potpisivanje sporazuma o povlačenju koji je na razini pregovarača dogovoren 14. studenoga 2018. Unija je potvrdila da je spremna brzo potpisati i sklopiti sporazum o povlačenju u slučaju da parlament Ujedinjene Kraljevine odobri taj sporazum. U četvrtom dijelu sporazuma o povlačenju (5) predviđeno je prijelazno razdoblje koje počinje na dan stupanja sporazuma na snagu, tijekom kojeg se pravo Unije i dalje primjenjuje na Ujedinjenu Kraljevinu i u njoj kako je utvrđeno u tom sporazumu.
                  
               
                     (18)
                  
                  
                     Ta se odluka u svakom slučaju primjenjuje samo dok se pravo Unije primjenjuje na Ujedinjenu Kraljevinu i u njoj,
                  
               DONIJELA JE OVU ODLUKU:
         
            Članak 1.
            Izuzeće od zahtjeva utvrđenih u stavku MED.B.001 točki (d) podtočki 1. podpodtočki i. Priloga IV. (Dio-MED) Uredbi (EU) br. 1178 2011 koje je odobrila Ujedinjena Kraljevina i o kojem su 19. listopada 2018. obaviještene Komisija, Agencija Europske unije za sigurnost zračnog prometa i ostale države članice, a kojim se dopušta izuzeće novih pilota od određenih zrakoplovno-medicinskih zahtjeva, ne ispunjava uvjete iz članka 71. stavka 1. Uredbe (EU) 2018/1139.
         
         
            Članak 2.
            Ova je Odluka upućena Ujedinjenoj Kraljevini Velike Britanije i Sjeverne Irske.
         
         
            Sastavljeno u Bruxellesu 15. listopada 2019.
            
               
                  Za Komisiju
               
               Violeta BULC
               
                  Članica Komisije
               
            
         
         
            (1)  SL L 212, 22.8.2018., str. 1.
         
            (2)  Uredba Komisije (EU) br. 1178/2011 od 3. studenoga 2011. o utvrđivanju tehničkih zahtjeva i administrativnih postupaka vezano za članove posade zrakoplova u civilnom zrakoplovstvu u skladu s Uredbom (EZ) br. 216/2008 Europskog parlamenta i Vijeća (SL L 311, 25.11.2011., str. 1.).
         
            (3)  Odluka Europskog vijeća (EU) 2019/584 donesena u dogovoru s Ujedinjenom Kraljevinom od 11. travnja 2019. o produljenju razdoblja iz članka 50. stavka 3. UEU-a (SL L 101, 11.4.2019., str. 1.).
         
            (4)  Odluka Vijeća (EU) 2019/274 od 11. siječnja 2019. o potpisivanju, u ime Europske unije i Europske zajednice za atomsku energiju, Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 47 I, 19.2.2019., str. 1.).
         
            (5)  Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL C 144 I, 25.4.2019., str. 1.).